محسن نقوی

** محسن نقوی** اردو کے مشہور شاعر تھے۔ ان کا مکمل نام سید غلام عباس تھا۔ لفظ محسن اُن کا تخلص تھا اور لفظ نقوی کو وہ تخلص کے ساتھ استعمال کرتے تھے۔ لہذا بحیثیت ایک شاعر انھوں نے اپنے نام کو محسن نقوی میں تبدیل کر لیا اور اِسی نام سے مشہور ہو گئے۔ محسن نقوی 5، مئی 1947ء کو محلہ سادات، ڈیرہ غازی خان میں پیدا ہوئے- محسن نقوی کا شجرہ نسب پیر شاہ جیونہ سے جا ملتا ہے حضرت سید پیر شاہ جیونہ کروڑیہ کا نسب نامہ

حضرت سید جلال الدین نقوی البخاری سے ہوتا ہوا امام علی نقی علیہ السلام سے جا ملتا ہے اسی وجہ سے آپ نقوی سید کہلائے انھوں نے گورنمنٹ کالج بوسن روڈ ملتان سے گریجویشن اور پھر جامعہ پنجاب سے ایم اے اردو کیا تھا۔ گورنمنٹ کالج بوسن روڈ ملتان سے گریجویشن کرنے کے بعد جب یہ نوجوان جامعہ پنجاب کے اردو ڈیپارٹمنت میں داخل ہوا تو دنیا نے اسے محسنؔ نقوی کے نام سے جانا۔ اس دوران ان کا پہلا مجموعۂ کلام چھپا۔ بعد میں وہ لاہور منتقل ہو گئے۔ اور لاہور کی ادبی سرگرمیوں میں حصہ لیتے رہے جہاں انھیں بے پناہ شہرت حاصل ہوئی۔ بعد میں محسن نقوی ایک خطیب کے روپ میں سامنے آئے مجالس میں ذکرِ اہل بیت اور واقعاتِ کربلا کے ساتھ ساتھ اہلبیت پہ لکھی ہوئی شاعری بیان کیا کرتے تھے۔

## شاعری

محسن نقوی شاعری کے علاوہ مرثیہ نگاری میں بھی مہارت رکھتے تھے۔ انھوں نے اپنی شاعری میں واقعہ کربلا کے استعارے جابجا استعمال کیے۔ ان کی تصانیف میں بند قبا،عذاب دید، خیمہ جان، برگ صحرا، طلوع اشک، حق ایلیا، رخت شب ،ریزہ حرف ، موج ادراک

اور دیگر شامل ہیں۔ محسن نقوی کی شاعری میں رومان اور درد کا عنصر نمایاں تھا۔ ان کی رومانوی شاعری نوجوانوں میں بھی خاصی مقبول تھی۔ ان کی کئی غزلیں اور نظمیں آج بھی زبان زد عام ہیں اور اردو ادب کا سرمایہ سمجھی جاتی ہیں۔ محسن نے بڑے نادر اور نایاب خیالات کو اشعار کا لباس اس طرح پہنایا ہے کہ شاعری کی سمجھ رکھنے والا دنگ رہ جاتا ہے۔

اِک ”جلوہ“ تھا، سو گُم تھا حجاباتِ عدم میں

اِک ”عکس“ تھا، سو منتظرِ چشمِ یقیں تھا

محسن نقوی کے غزل اور نظم کے قادر الکلام شاعر ہونے کے بارے میں دو آراء نہیں ہو سکتیں۔ محسن کی نثر جو اُن کے شعری مجموعوں کے دیباچوں کی شکل میں محفوظ ہو چکی ہے بلا شبہ تخلیق تحریروں کی صفِ اوّل میں شمار کی جا سکتی ہے۔ لیکن اس کے ساتھ ساتھ وہ ایک اور صنفِ سخن یعنی قطعہ نگاری کے بھی بادشاہ ہیں۔ اِن کے قطعا ت کے مجموعے ” ردائے خواب” کو ان کے دیگر شعری مجموعوں کی طرح بے حد پزیرائی حاصل ہوئی۔ نقادانِ فن نے اسے قطعہ نگاری میں ایک نئے باب کا اِضافہ قرار دیا۔ مذہبی نوعیت کے قطعات ” میراثِ محسن ” میں پہلے ہی درج کیے جا چکے ہیں۔ محسن نے اخبارات کے لیے جو قطعات لکھے ان کی زیادہ تر نوعیت سیاسی تھی لیکن ان کا لکھنے والا بہر حال محسن تھا - 1994ء میں حکومت پاکستان نے انھیں صدارتی تمغا برائے حسن کارکردگی عطا کیا تھا۔ محسن نقوی شاعر اہلِ بیت کے طور پر بھی جانے جاتے تھے ۔

اردو غزل کو ہر دور کے شعرا نے نیا رنگ اور نئے رجحانات عطا کیے۔ محسن نقوی کا شمار بھی انہی شعرا میں ہوتا ہے جنھوں نے غزل کی کلاسیکی اٹھان کا دامن تو نہیں چھوڑا تاہم اسے نئی شگفتگی عطا کی۔ محسن نقوی کے کلام میں صرف موضوعات کا تنوع ہی موجود نہیں بلکہ زندگی کی تمام کیفیتوں کو انھوں نے جدید طرز احساس عطا کیا۔ محسن نقوی کی شاعری کا ایک بڑا حصہ اہل بیت سے منسوب ہے۔ انھوں نے کربلا پر جو شاعری لکھی وہ دنیا بھر میں پڑھی اور پسند کی جاتی ہے۔ ان کے مذہبی کلام کے بھی کئی مجموعے ہیں جن میں بندِ قبا، برگِ صحرا، ریزہ حرف، عذابِ دید، طلوعِ اشک، رختِ شب، خیمہ جاں، موجِ ادراک اور فراتِ فکر زیادہ مقبول ہیں۔

محسن نقوی کا شمار اردو ادب کے اہم شاعروں میں ہوتا ہے جنھوں نے اپنی شاعری کے ذریعے کئی موضوعات پر گہرے نقوش چھوڑے۔ ان کی شاعری کا آغاز زمانہ طالب علمی سے ہوا اور وہ جلد ہی اپنے منفرد انداز کی بدولت پہچانے جانے لگے۔ ان کی شاعری محض محبت اور جذبات تک محدود نہیں رہی بلکہ انھوں نے معاشرتی مسائل، انسانی نفسیات، واقعۂ کربلا اور حق و باطل کی ازلی کشمکش کو بھی اپنے کلام کا موضوع بنایا۔

محسن نقوی اردو شاعری کے نمایاں اور مقبول ترین شعرا میں سے تھے جنھوں نے اپنی شاعری میں محبت، جمالیات اور تاثیر کے ساتھ ساتھ سماجی مسائل پر گہری تنقید کی۔ ان کی شاعری ظلم کے خلاف ایک موثر آواز تھی جو نہ صرف قارئین کے دلوں کو چھوتی تھی بلکہ سماج کے بے حس رویوں اور حکمرانوں کی نااہلی کو بھی بے نقاب کرتی تھی۔ ان کی شاعری میں شدت پسندی، منافرت اور فرقہ واریت کے خلاف ایک منفرد انداز نظر آتا ہے، جو انھیں دیگر شعرا سے ممتاز کرتا ہے۔
## قتل اور مقدمہ
محسن نقوی کی زندگی کا المناک پہلو ان کا قتل تھا، جو 15 جنوری 1996ء کو لاہور کے علاقے علامہ اقبال ٹاؤن میں مون مارکیٹ کے قریب پیش آیا۔ یہ واقعہ ایک ہدف شدہ حملہ تھا، جس میں انھیں دہشت گردی کا نشانہ بنایا گیا۔ ان کے قتل کے پیچھے مختلف نظریات موجود ہیں، جن میں سب سے زیادہ مشہور یہ ہے کہ اس سازش میں کالعدم تنظیم سپاہ صحابہ ملوث تھی۔

اس مقدمے میں پیش رفت نہایت پیچیدہ رہی ہے۔ لاہور کی انسداد دہشت گردی کی عدالت نے، اکتوبر 2023 میں 27 سال پرانے اس قتل کے مقدمے میں کالعدم تنظیم لشکر جھنگوی کے رہنما میاں محمد اجمل عرف اکرم لاہوری کو ضمانت دی، جب انھوں نے عدالت میں 5 لاکھ روپے کے مچلکے جمع کرائے۔ اکرم لاہوری پر فرقہ وارانہ قتل کے متعدد مقدمات درج تھے، جن میں نمایاں افراد کو نشانہ بنایا گیا تھا۔

اکرم کے وکیل کا کہنا تھا کہ ان کے موکل کو قانون نافذ کرنے والے اداروں کی حراست میں رہتے ہوئے اس قتل میں 'پھنسایا' گیا۔ استغاثہ نے اس مؤقف کی مخالفت کی اور کہا کہ محسن نقوی کو فرقہ وارانہ حملے میں قتل کیا گیا۔ کیس کے دوران کئی ریکارڈ غائب ہونے کی خبریں بھی سامنے آئیں، جس پر عدالت نے پولیس اہلکاروں کے خلاف کارروائی کے احکامات دیے۔ بعد میں محکمہ انسداد دہشت گردی نے دستاویزات کی نقول کے ذریعے ریکارڈ پیش کیا۔ (1)

اکرم لاہوری ، جو لاہور سے فارغ التحصیل تھے، پہلے سپاہ صحابہ پاکستان سے وابستہ تھے۔ 1999ء میں انھوں نے اپنے ساتھیوں کے ساتھ مل کر لشکر جھنگوی تشکیل دی، جسے بعد میں حکومت نے کالعدم قرار دے دیا۔ ان کے اہداف زیادہ تر شیعہ کمیونٹی کے اہم افراد تھے، جنھیں فرقہ واریت کے نام پر نشانہ بنایا گیا۔ محسن نقوی کا قتل ایک المناک سانحہ تھا، جو پاکستان میں شدت پسندی کے بڑھتے ہوئے اثرات کی ایک تلخ یادگار ہے۔ (2)

## مجموعۂ کلام

ان کے کئی مجموعہ کلام چھپ چکے ہیں جن میں سے کچھ درج ذیل ہیں
* بندِ قبا۔ 1969ء
* برگِ صحرا۔ 1978ء
* ریزہ حرف۔ 1985ء
* عذابِ دید۔ 1990ء
* طلوعِ اشک۔ 1992ء
* رختِ شب۔ 1994ء
* خیمہ جاں۔ 1996ء
* موجِ ادراک
* فراتِ فکر

## مزید دیکھیے
* پاکستانی شعرا کی فہرست
* فہرست اردو شعراء

زمرہ:1947ء کی پیدائشیں
زمرہ:5 مئی کی پیدائشیں
زمرہ:1996ء کی وفیات
زمرہ:15 جنوری کی وفیات
زمرہ:اردو شعرا
زمرہ:اردو مرثیہ نگار
زمرہ:بیسویں صدی کے شعرا
زمرہ:پاکستانی شعرا
زمرہ:پاکستانی شیعہ
زمرہ:پنجابی شخصیات
زمرہ:پنجابی شعرا
زمرہ:سرائیکی زبان کے شعرا
زمرہ:ضلع ڈیرہ غازی خان کی شخصیات
زمرہ:فضلا جامعہ پنجاب
زمرہ:گورنمنٹ ایمرسن کالج کے فضلا
زمرہ:پنجابی زبان کے شعرا
زمرہ:پاکستانی اردو شعرا
زمرہ:بیسویں صدی کے پاکستانی شعرا
زمرہ:صوبہ پنجاب (برطانوی ہند) کی شخصیات